شیخ دوست محمد چې په یوه دینداره کورنۍ کې زیږیدلی وو د ۷ کلونو په عمر وو ، چې له خپل پلار څخه یې دیني زده کړې پیل کړې څرنگه چې شهیدشيخ صاحب له کوچنیوالي ډېر ذکی او ذهين وو، پلار يې غوښتل چې په خپل زوی باندې ديني علوم ووايي، نو ځکه یې د ( کانتوا ) سیمې له یوه عالم مولانا اختر محمد سره پاکستان ته واستاوو، شيخ صاحب له نوموړي عالم سره کابو څلور کاله په قبایلي سیمه باجوړ کې تېر کړل، هلته يې ورڅخه د فقهې ابتدايي کتابونه او عصري علوم ولوستل، او پاتې لومړنۍ، منځنۍ، او لوړې زده کړې يې په نورو مختلفو مدرسو کې له جيدو ديني عالمانو څخه تر لاسه کړې، د احاديثو کتابونه( صحاح سته ) يې د ( ۱۴۰۱ هجري قمري ) کال کې د پاکستان دخيبر پښتونخوا ایالت په مشهوره ديني اداره ( دار العلوم نعمانيه ) چارسده کې د وخت د لوی محدث مولانا (سميع الحق ) رحمه الله څخه ولوستل، په نهایي ازموينه کې يې بريالی او ممتاز سندتر لاسه کړ او د فضيلت دستار يې په نوموړې مدرسه کې ترسر کړ .